Matthias von Hedenström

Matthias von Hedenström (vene keeles Матвей Матвеевич Геденштром või Геденштрём; 1780 Riia – 20. september 1845 Haidukovo Tomski lähedal, Tomski kubermang) oli rootsi-baltisaksa päritolu Venemaa Põhja-Siberi uurija ja ekspeditsioonijuht.

Elulugu
Hedenström sündis Rootsist Dalarnast pärit Mattias Hedenströmi pojana. Ta õppis Tartu Ülikoolis, aga ei lõpetanud seda ja asus Tallinnas tööle tolliametnikuna. Ta mõisteti süüdi salakaubaveos ja saadeti Siberisse.

Aastal 1808 jõudis Hedenström Irkutskisse ja sai ametliku ülesande uurida Põhja-Jäämere rannikut. Aastatel 1809–1811 oli ta Vene riigikantsler Nikolai Rumjantsevi rahastatud Uus-Siberi saarte uurimisekspeditsiooni ülem. Hedenströmi abistas maamõõtja I. E. Koževin (haigestus 1810. aastal, teda asendas geodeet P. Pšenitsõn). Samuti leppis ta kokku koostööst jakuudi kaupmees Jakov Sannikoviga.

Kuigi Hedenströmil puudus vajalik haridus, õppis ta ise teaduslikke seadmeid kasutama, sh leidma geograafilisi koordinaate. Seetõttu on tema kaartidel vigu.

Aastal 1809 külastas Hedenström Sõrovatski poolt avastatud saare idaosa ja nimetas saare Uus-Siberi saareks. Ta kaardistas umbes 200 km saare rannajoont.

Arvates, et kogu Siberi rannikust (Indigirka suudmest Põhja-Ameerikani) põhja pool on saarte ahel, sooritas Hedenström aastal 1810 kaks reisi Põhja-Jäämerele Uus-Siberi saarest ida pool ja Kolõma jõe suudmest põhja pool, aga ei leidnud saari. Siberi põhjarannikul avastas Hedenström jäävaba lahvanduse ("polõnja"), mis segas edasiliikumist.

Ekspeditsiooni käigus kanti kõik Uus-Siberi saared kaardile ja tehti kindlaks, et Uus-Siberi saar on tõepoolest saar. Varem oletati, et tegemist on Ameerikaga.

Hedenström kaardistas ka rannikuala Jana ja Indigirka jõe vahel.

Hedenströmi ekspeditsioonikaaslane Jakov Sannikov nägi Uus-Siberi saarelt, Kotelnõilt ja Faddejevilt põhja pool kolm korda "sinetust" (maad), mille Hedenström kandis oma kaardile Sannikovi maa nime all. Alles 1930. aastatel sai selgeks, et mingit saart seal ei ole. Hüpoteetiline saar esineb tänini motiivina ulmekirjanduses.

Hedenström andis esimese ülevaate Uus-Siberi saarestiku looma- ja taimestikust ning kirjeldas Uus-Siberi saarel asuvaid müstilisi fossiilseid Puumägesid.

Hedenström sooritas hiljem mitu reisi Jakuutias ja Taga-Baikalis.

Kuni surmani töötas ta eri ametikohtadel Peterburis, Irkutskis, Verhneudinskis, Tobolskis ja lõpuks Tomskis kubermangu postimeistrina.

Hedenström suri Haidukovo külas (5-6 versta Tomskist) ja maeti 5. oktoobril (vkj 23. septembril) 1845 Tomskis Bogoroditse-Aleksijevski kloostri (Томский Богородице-Алексиевский монастырь) vanale kalmistule.

Matthias von Hedenströmi järgi nimetati Hedenströmi laht Bunge maa ja Faddejevi saare vahel.

Iseõppijast kartograaf Hedenströmi ja Sannikovi ekspeditsiooni tõttu tekkinud küsimuste lahendamiseks ja kaartide täpsustamiseks organiseeris Vene Admiraliteet 1821-23 kaherühmalise ekspeditsiooni Ferdinand von Wrangelli (1797–1870) ning Peter Anjou (1796–1869) juhtimisel Kirde-Siberisse.

Teosed
Путешествие Геденштрома по Ледовитому морю и островам оного, лежащим от устья Лены к востоку ("Сибирский Вестник", 1822 г., ч. 17—19)
Описание берегов Ледовитого моря от устья Яны до Баранова камня (там же, 1823 г., ч. 2)
Записки о Сибири ("Журн. Минист. Внутр. Дел", 1829 г., ч. 1, кн. 1; 1830 г., ч. 2, кн. 1—3; ч. 3, кн. 4)
Отрывки о Сибири (СПб., 1830 г.); saksa keeles: "Fragmente oder Etwas uber Sibirien" (S.-Pb., 1842)
Острова между Леной и Колымой ("Русский Инвалид", 1838 г., № 268)
Новая Сибирь ("Русский Инвалид", 1838 г., № 313)
 Головы неизвестных животных, находимых в Северной Сибири ("Русский Инвалид", 1838 г., № 318)
О Байкале ("Русский Инвалид", 1839 г., №№ 9 и 10)

Viited

Kirjandus
 Harry Engström: Mathias Hedenström : rysk polarforskare, 1882
 Harald Wieselgren: Mathias Hedenström : biografiska notiser., Ymer 1883, libris.se
 Catherine Sauer-Baux: Découverte de l'archipel de Nouvelle Sibérie au début du XIXe siècle. Expédition de Matvei Hedenstrom., Boréales Nr. 50-53, 1992, lk. 57-73, ISSN 0395-3998 
 Erki Tammiksaar (sünd.1969): Mathias von Hedenström: new lands appear on the map of the northern coast of Siberia. - Polar Record, 37(200): 67-69, 2001
 William James Mills (sünd.1951): Exploring Polar Frontiers: A Historical Encyclopedia., Santa Barbara, California: ABC-CLIO 2003, lk.293-294, ISBN 1-57607-422-6

Välislingid
 Геденштром Матвей Матвеевич saidil biografija.ru

Sündinud 1780
Surnud 1845
Venemaa maadeavastajad
Baltisaksa maadeavastajad
Läti teadlased